Kertomus

Euroopan unionin elinten käännöskeskuksen (Luxemburg) tilinpäätöksestä 31. joulukuuta 1998 päättyneeltä varainhoitovuodelta sekä keskuksen vastaukset

(1999/C 372/04)

SISÄLLYS

>TAULUKON PAIKKA>

Tilintarkastustuomioistuimen tarkastuskertomus

1. Tämä kertomus annetaan Euroopan unionin elinten käännöskeskuksen johtokunnalle neuvoston asetuksen (EY) N:o 2965/94(1) 14 artiklan 4 kohdan mukaisesti.

2. Tilintarkastustuomioistuin tarkasti Euroopan unionin elinten käännöskeskuksen tilinpäätöksen 31. joulukuuta 1998 päättyneeltä varainhoitovuodelta. Neuvoston asetuksen (EY) N:o 2965/9414 artiklan 1 kohdan mukaan talousarvion toteuttamisesta on vastannut keskuksen johtaja. Hänen vastuualueeseensa kuuluu tilinpäätöksen laatiminen ja esittäminen(2) neuvoston asetuksen (EY) N:o 2965/9415 artiklassa tarkoitettujen sisäisten sääntöjen mukaisesti. Tilintarkastustuomioistuimen on tarkastettava nämä tilit Euroopan yhteisön perustamissopimuksen 248 artiklan mukaan.

3. Tilintarkastustuomioistuin toimitti tarkastuksensa omien tarkastusperiaatteidensa ja -standardiensa mukaisesti. Niissä sovelletaan yleisesti hyväksyttyjä kansainvälisiä tarkastusstandardeja yhteisön näkökulmasta. Tilintarkastustuomioistuin on tarkastanut kirjanpitoaineiston ja soveltanut muita tarpeelliseksi katsomiaan tarkastusmenetelmiä. Tarkastuksen avulla saatiin riittävä perusta jäljempänä esitettyä kantaa varten.

4. Tilintarkastustuomioistuin sai tarkastuksen perusteella riittävän varmuuden siitä, että 31. joulukuuta 1998 päättyneen varainhoitovuoden tilinpäätös on luotettava ja tilien perustana olevat toimet kaiken kaikkiaan lailliset ja asianmukaiset.

Tärkeimmät huomautukset Euroopan unionin elinten käännöskeskuksen talousarvion toteuttamisesta 31. joulukuuta 1998 päättyneen varainhoitovuoden osalta

Talousarvio

5. Jotta käännöskeskus voisi yksilöidä tarkasti määrärahat, jotka eri elimet ja toimielimet osoittavat niitä käännöstöitä varten, jotka ne säännösten tai sopimusten perusteella antavat käännöskeskukselle, olisi toivottavaa, että käännöskeskus saisi kaikilta sen asiakkaina olevilta toimielimiltä ja muilta elimiltä tarvittavat tiedot työsuorituksiin liittyvän suunnittelun helpottamiseksi. Näin olisi mahdollista - täsmäyttämällä asiakkaina olevien elimien menoarviot ja käännöskeskuksen vastaavat tuloarviot - korjata joitakin vuoden 1998 osalta havaittuja eroja ja laatia tulevaisuudessa paremmin todellisuutta vastaavia talousarvioita.

Käteisvarat

6. Koska käännöskeskus ei ole koskaan toimittanut johtokunnalleen varainhoitoasetuksessa säädettyjä neljännesvuosittaisia arvioita käteisvaroista, ei ole mahdollista vahvistaa sitä, että käännöskeskuksen käteisvarojen määrä vastaa sen todellisia tarpeita. Tilintarkastustuomioistuin toteaa kuitenkin, että käännöskeskuksen velvoitteiden kattaminen varovaisuuden periaatetta noudattaen ei kuitenkaan riitä perusteeksi käytettävissä olevien käteisvarojen määrään, joka on sitä paitsi lähes kaksinkertaistunut (5,9 miljoonaa ecua 31. joulukuuta 1997 ja 10,7 miljoonaa ecua 31. joulukuuta 1998).

Kustannuslaskenta

7. Kun otetaan huomioon ne suuret erot, joita todettiin yhden käännetyn sivun omakustannushinnassa alustavan talousarvioesityksen mukaan (76 ecua sivulta) ja käännöskeskuksen varainhoitovuoden 1998 tulostilistä saatavien tietojen mukaan (65 ecua sivulta(3)), tilintarkastustuomioistuin tuo jälleen esiin jo aiemmin esitetyn suosituksen(4) siitä, että käännöskeskus siirtyisi kustannuslaskentaan, jonka avulla sen olisi mahdollista saada selville toimielin- ja suorituskohtaisesti sen toimittamien eri palveluiden todelliset kustannukset.

Tilat

8. Tilintarkastustuomioistuimen havaitsema, varainhoitovuotta 1997(5) koskeva tilanne ei ole muuttunut varainhoitovuoden 1998 aikana: käännöskeskus toimii edelleen tiloissa, jotka Luxemburgin viranomaiset ovat antaneet sen käyttöön, mutta osapuolet eivät ole tehneet minkäänlaista, edes vähimmäisehtoja (mahdollisen vuokran määrää, vuokrattujen tilojen pinta-alaa ja kalustusta, vuokrasopimuksen kestoa...) koskevaa sopimusta.

Tilintarkastustuomioistuin on hyväksynyt tämän kertomuksen Luxemburgissa 9. syyskuuta 1999 pitämässään kokouksessa.

Tilintarkastustuomioistuimen puolesta

Jan O. KARLSSON

presidentti

(1) EYVL L 314, 7.12.1994, s. 1.

(2) Kuten neuvoston asetuksen (EY) N:o 2965/9414 artiklan 3 kohdassa säädetään, keskuksen kaikkien tulojen ja menojen tilit varainhoitovuodelta 1998 laadittiin 24. maaliskuuta 1999 ja toimitettiin tämän jälkeen keskuksen johtokunnalle, komissiolle ja tilintarkastustuomioistuimelle. Tilintarkastustuomioistuin sai nämä tilit 26. maaliskuuta 1999. Tilinpäätöksen lyhennetty versio esitetään tämän kertomuksen liitteenä olevissa taulukoissa.

(3) Ks. tulostili, luku "Varainhoitoa koskeva selvitys", neljäs alakohta.

(4) EYVL C 393, 29.12.1997, s. 47, kohta 1.6 ja EYVL C 406, 28.12.1998, s. 33, kohta 1.6.

(5) EYVL C 406, 28.12.1998, s. 34, kohta 1.13.

Taulukko 1

Tase 31. joulukuuta 1998 ja 1997

>TAULUKON PAIKKA>

>TAULUKON PAIKKA>

Taulukko 2

Tulostili varainhoitovuosilta 1998 ja 1997

>TAULUKON PAIKKA>

KÄÄNNÖSKESKUKSEN VASTAUKSET

Talousarvio

Euroopan unionin elinten käännöskeskuksen perustamista koskevan neuvoston asetuksen (EY) N:o 2965/944 artiklan mukaisesti keskuksen hallintoneuvoston jäseniä ovat yksi jäsen jokaisesta elimestä tai toimielimestä. Jäsenet osallistuvat talousarviota koskevaan menettelyyn. Hallintoneuvoston kokouksissa jäsenet ilmoittavat keskuksen johdolle ennakoitavissa olevista tarpeistaan. Menettelyn täydentämiseksi keskus ottaa käyttöön kirjallisen konsultaatiojärjestelmän välttääkseen mahdollisia virheitä ja laatiakseen todellisuutta mahdollisimman hyvin vastaavia talousarvioita. Ottaen kuitenkin huomioon, että elimillä ja toimielimillä on omat talousarvion hyväksymis- ja täytäntöönpanomenettelynsä, keskus ei voi taata omilla keinoillaan tietojen yhtenäisyyttä eikä niiden vastaavuutta todellisuuden kanssa.

Käteisvarat

Käytössä olevien käteisvarojen runsas määrä johtui siitä, että keskus oli vielä toimintansa alkuvaiheessa. Tämän vaiheen aikana tarpeet ja maksuosuuksien määrät olivat epävarmat. Käännöskeskus toimittaa hallintoneuvostolleen varainhoitoasetuksen mukaiset käteisvaroja koskevat ennakkoarvioinnit ja ryhtyy asianmukaisiin toimenpiteisiin, jotta maksusitoumukset katettaisiin varovaisuutta noudattaen.

Kustannuslaskenta

Kuten varainhoitovuotta 1997 koskevassa vastauksessa on ilmoitettu, on keskus vakuuttunut siitä, että on ratkaisevan tärkeää ottaa käyttöön tehokas järjestelmä kustannusten laskemiseksi. Tämä järjestelmä on yhdennettävä talousarvioon ja yleiseen kirjanpitoon. Keskus on yhdessä muiden virastojen kanssa ottanut käyttöön SI 2 -järjestelmän vuoden 1999 neljän ensimmäisen kuukauden aikana. Tällä hetkellä kehitellään yleisen kirjanpidon ja kustannuslaskennan moduuleja. Keskus vahvistaa talousjaostoaan vastatakseen paremmin tietojen tarpeeseen.

Toimitilat

Luxemburgin viranomaiset ovat vasta 29. lokakuuta 1998 esittäneet vuokrasopimusehdotuksen "Nouvel Hémicycle" -rakennuksesta. Keskuksen hankintoja ja sopimuksia käsittelevä neuvoa antava komitea on esittänyt hankkeesta tiettyjä huomautuksia, jotka on välitetty Luxemburgin viranomaisille 17. joulukuuta 1998. Keskus odottaa edelleen viranomaisen vastausta. Lisäksi keskus on 10. helmikuuta 1999 lähettänyt samoille viranomaisille luonnoksen keskuksen ja Luxemburgin suurherttuakunnan väliseksi sopimukseksi, joka koskee keskuksen toimipaikkaa ja turvallisuutta. Keskus on edelleen muistuttanut Luxemburgin viranomaisia näistä asiakirjoista 26. maaliskuuta 1999.